登天坛山望海日初出赋（以海日生残夜为韵）
纥干俞 (Tang)
配乎地者惟山。丽乎天者为日。登岧峣之峻极。见曈昽之初出。廓灵海百川之宗。孕金乌千里之质。浮圆光于沆瀁。焕鲜耀而滟溢。虽腾辉于碧浪之中。讵侔色于红萍之实。观夫烈霾曀。赫炎精。擘洪波。歊太清。冯夷骇跃。罔象奔惊。照灼兮骊珠潜吐。曭朗兮龙烛忽生。愕偫仙于金镜。惊天鸡于玉京。巨浸半涵。犹韬普天之美。人寰尚暝。孰识未融之明。懿其千仞可跻。四目斯在。危岫陵乎碧落。日域辽乎沧海。既登陟以遐观。知濛汜之浴彩。晨光乍分。夜色未呚。升黄道而将始。临下土而有待。昼明夕晦。徒观其躔次之常。出有入无。孰测夫阴阳之宰。气澄雾卷。月落星残。流晖电曜。散彗虹攒。将焕烂以下烛。出浩淼而上干。挂扶桑而杲杲。升旸谷而团团。敷九华而赩奕。灿三山之峰峦。且几升天。无忧于见沫。已能烜物。宁患乎祁寒。顺寅宾而不忒。烁溟涨之无端。乘变化而复往。得沐浴乎波澜。于是游太极。辞残夜。羲和敬导。运行有舍。得天能久。克彰乎真明。委照无私。不间于夷夏。尝倾藿而久俟。冀馀光之一借。